Rådets udtalelse

af 12. marts 2001

om Luxembourgs opdaterede stabilitetsprogram, 1999-2003

(2001/C 109/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til henstilling fra Kommissionen,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 12. marts 2001 undersøgte Rådet Luxembourgs opdaterede stabilitetsprogram for perioden 2000-2003.

Rådet bemærker, at den fortsatte indsats for at skabe en sund økonomisk politik, navnlig finanspolitik, har ført til bemærkelsesværdige økonomiske resultater i Luxembourg, nemlig en real BNP-vækst, som nåede 7,5 % i 1999, og som estimeres til 8,3 % i 2000.

Rådet konstaterer med tilfredshed, at de budgetmål, der blev fastlagt i 1999-opdateringen, er blevet overskredet, idet overskuddet på statens finanser nåede 4,4 % af BNP i 1999 og sandsynligvis vil være større end 3 % af BNP i 2000. Rådet finder, at det opdaterede stabilitetsprogram er i overensstemmelse med de overordnede retningslinjer for den økonomiske politik.

Rådet noterer, at der i udarbejdelsen af det opdaterede program er taget hensyn til virkningerne af de ambitiøse indkomstskattelettelser, som er planlagt for 2001 og 2002. Som følge af disse skattelettelser forventes overskuddet for den offentlige sektor at falde til omkring 21/2 % af BNP i årene 2001 til 2003. Selv om de meget sunde offentlige finanser i Luxembourg klart åbner mulighed for en betydelig reduktion af skattebyrden, opfordrer Rådet i betragtning af det finanspolitiske incitament, som skattereformen gav til den vækststærke økonomi, hvor lønstigningerne allerede accelererer, den luxembourgske regering til at forberede sig på en skattepolitisk stramning, hvis inflationsrisikoen tager til.

Rådet noterer, at statens udgifter fortsat er i kraftig stigning, selv om forholdet til BNP forventes at falde med 2 procentpoint i perioden indtil 2003. Rådet henstiller derfor til den luxembourgske regering, at den nøje overvåger udgiftsstigningerne og bereder sig på at begrænse dem, da de kan blive kilde til sårbarhed for de offentlige finanser, hvis BNP-væksten skulle fejle.

Rådet roser imidlertid de politikker, der er udformet for at styrke den økonomiske effektivitet, navnlig de øgede offentlige investeringer. Rådet noterer sig de foranstaltninger, der skal styrke reservefondene i socialsikringssektoren, navnlig pensionsreserverne. Der bør fremlægges yderligere oplysninger om virkningerne af omkostningerne ved den aldrende befolkning i forbindelse med næste opdatering. Rådet noterer også den seneste ILO-undersøgelse om pensioner bestilt af regeringen. Rådet bemærker, at selv om statsgælden er særlig lav i Luxembourg, bør der også tilvejebringes flere oplysninger om udviklingen på dette område.

Rådet finder, at den underliggende budgetstilling for den offentlige sektor svarende til de forventede overskud i programperioden frem til 2003 giver en hensigtsmæssig sikkerhedsmargen, så underskuddet ikke overstiger grænseværdien på 3 % af BNP, og således fuldt ud opfylder kravene i stabilitets- og vækstpagten.

(1) EFT L 209 af 2.8.1997, s. 1.